મુંબઈઃ બોલિવૂડમાં એવી અનેક એક્ટ્રેસિસ છે, જેણે શરૂઆતમાં હિટ ફિલ્મ્સ આપી હોય પણ પછી ઈન્ડસ્ટ્રીમાં વધુ સમય સુધી ટકી શકી ના હોય. આવું જ એક નામ છે તુલિપ જોષી. તુલિપનો જન્મ 11 સપ્ટેમ્બર, 1979ના રોજ મુંબઈમાં થયો હતો. તેના પિતા ગુજરાતી તથા માતા અરમેનિયન છે. મુંબઈની જમનાબાઈ નરસી સ્કૂલમાં સ્કૂલિંગ અને વિવેક કોલેજમાંથી મજોરિંગ ફૂડ સાયન્સ એન્ડ કેમેસ્ટ્રીમાં ગ્રેજ્યુએશન કર્યું છે. 2002માં યશ ચોપરાની ફિલ્મ 'મેરે યાર કી શાદી હૈં'થી ડેબ્યૂ કર્યું હતું. આ ફિલ્મ હિટ રહી હતી પરંતુ પછી એક પણ ફિલ્મ હિટ ગઈ નહોતી. છેલ્લે 2014માં 'જય હો'માં જોવા મળી હતી. જોકે, આ ફિલ્મમાં તેનો કેમિયો રોલ હતો. જેને કારણે કોઈએ તેને નોટિસ કરી નહોતી. તુલિપ 2014-15માં ટીવી સીરિયલ 'એરલાઈન્સ'માં પાયલટના રોલમાં જોવા મળી હતી.